《送阁学袁尚书帅蜀分得云字韵》
明代·沈继祖

秋郊时出祖，秋尽不余分。
西湖贮秋色，护日浮轻云。
煌煌元戎乘，行旃驻河濆。
璧水官僚多，飞盖凝祥氛。
坐间皆诗流，觞咏更纷纭。
司成风骚将，诗坛推冠军。
分韵召众作，号令听鼓鼖。
古诗重送别，今当超前闻。
伟哉益州牧，学奥穷曲坟。
知略辏上前，一洗凡马群。
久着侍臣冠，献纳趋朝昕。
全蜀谋帅重，临遣上意勤。
惟先抚摩术，可策恢复勋。
大讎竟未复，以周事夷獯。
蜀民贫已甚，苛取犹丝棼。
公施活国手，如拯溺救焚。
未省锦城乐，侈靡徒纷纷。
行看清献归，以道佐吾君。
百壶致饮饯，宁复惜醉醺。
蜀都虽可赋，于公何足云。
诸葛有盛心，独得之河汾。
赠言吾岂敢，此意渺无垠。
抑使后来者，有感于斯文。

作者简介：[明]字公绳，后以字行，更字宜孙，万历（一五七三－一六二o）时吴郡（今江苏苏州）人。作山水，溪山宛转，林木森郁，尝为蔡亏父写诘摩诗意图。写闺阁中人，亦有态。《画史会要、明画录》。